Moord op sakeman: ‘Ons harte is stukkend’Clint en Retha Moorcroft Moorcroft se vrou, Retha, het die nuus op Facebook bevestig. “Dit is vir my die moeilikste om te doen. Ons is Saterdagaand omstreeks 00:00 deur vier gewapende mans aangeval. Clint het op bank gelê en slaap en ek het nog ŉ fliek gekyk. Die twee honde wat langs my op die bank gelê het, het vreeslik begin blaf. Ek sê nog vir hulle, nee man vir wie blaf julle so?” Volgens Retha het Clint wakker geword en gesien vier mans staan agter die bank waar sy sit. “Hy het op hulle geskreeu en op hulle afgestorm. Hulle het uitgehardloop op die stoep en toe klap die skoot en Clint val net daar neer op die vloer in die huis.” Twee van die mans het Retha hierna genader en ŉ vuurwapen op haar gerig. “Hulle het vir my gewys ek moet stilbly. Hulle het die agterdeur heeltyd dopgehou so asof hulle verwag het die bediende gaan daar instorm. Hulle vra vir niks en praat niks. Die een het Clint se werksfoon op die koffietafel gaan vat en toe beduie hy soek die hangertjie om my nek. Hy het hom kom afruk want ek kon hom nie vinnig genoeg afhaal nie.” Die verdagtes het ook na haar oorbelle beduie. “Ek het dit afgehaal, maar hulle het gevlug voordat ek dit vir hulle kon gee. Dit was een groot nagmerrie. Ons harte is stukkend. Wat gaan ons doen sonder die anker in ons lewens?” Retha het gesê Clint is deur die nek geskiet en is binne minute oorlede. “Ek besef nou daar is so baie mense wat omgee. Deur al die boodskappe weet en besef ek hoe geliefd hy was en wat hy beteken het vir so baie mense. Gelukkig het ons ŉ ongelooflike ondersteuningsnetwerk.” Moorcroft was ŉ bekende sakeman in die Witbank- en Middelburg-omgewing. Hy laat sy vrou en twee kinders agter. Maroela Media poog sedert Sondag om kommentaar van die polisie te kry oor die voorval maar sonder sukses.